b'\n_START_ARTICLE_\nSun Jun\n_START_PARAGRAPH_\nSun Jun (traditsiooniline kirjaviis \xe5\xad\xab\xe5\xb3\xbb, lihtsustatud kirjaviis \xe5\xad\x99\xe5\xb3\xbb; 219\xe2\x80\x93256) oli Wu riigi keisri Sun Liangi regent Kolme riigi ajastul aastast 253 kuni surmani._NEWLINE_Tema vanavanaisa oli Sun Jing, Wu esimese keisri Sun Quani onu. Sun Quani valitsusaja l\xc3\xb5pul sai Sun Junist tema usaldusv\xc3\xa4\xc3\xa4rne isiklik abiline. Koos Sun Quani t\xc3\xbctre Sun Lubaniga oli ta segatud vales\xc3\xbc\xc3\xbcdistustesse kroonprints Sun He vastu, mille tulemusel v\xc3\xb5eti 250. aastal Sun Helt kroonprintsi staatus \xc3\xa4ra ja Sun Quan nimetas oma troonip\xc3\xa4rijaks noorima poja Sun Liangi. 251. aastal nimetas ta, j\xc3\xa4lle Sun Juni n\xc3\xb5uandel, poja regendiks Zhuge Ke ja p\xc3\xa4rast keisri surma 252. aastal sai Sun Jun Zhuge Ke n\xc3\xb5uandjaks. 253. aastal m\xc3\xb5rvas Sun Jun Zhige Ke ja asus ise regendiks. Alguses loodeti, et ta jagab v\xc3\xb5imu, kuid tegelikult hoidis ta valitsusohjad tugevasti enda k\xc3\xa4es ja oli tuntud karmide karistuste poolest. Selle tulemusena oli tema vastu mitmeid vanden\xc3\xb5usid. 256. aastal j\xc3\xa4i ta raskelt haigeks ning andis enne surma v\xc3\xb5imu \xc3\xbcle oma n\xc3\xb5ole Sun Chenile. 258. aastal kaevati tema puus\xc3\xa4rk \xc3\xbcles ja tehti seda v\xc3\xa4iksemaks, mis s\xc3\xbcmboliseeris hukkam\xc3\xb5istu. Ta heideti postuumselt keiserlikust perekonnast v\xc3\xa4lja.'